2 Dikgoši 15 | Beibele Inthaneteng | Phetolelo ya Lefase le Lefsa
2 Dikgoši 15:1-38
15 Asaria+ morwa wa Amatsia+ kgoši ya Juda e bile kgoši ka ngwaga wa masomepedi-šupa wa pušo ya Jeroboama kgoši ya Isiraele.
2 O be a na le nywaga e lesometshela ge a thoma go buša, gomme o bušitše Jerusalema+ ka nywaga e masomehlano-pedi. Leina la mmagwe e be e le Jekolia wa Jerusalema.
3 A dira tše di lokilego mahlong a Jehofa, go ya ka tšohle tšeo Amatsia tatagwe a di dirilego.+
4 Mafelo a phagamego ona ga se a ka a fela.+ Setšhaba se be se sa dutše se dira dihlabelo le go thuntšha muši wa dihlabelo mafelong ao a phagamego.+
5 Mafelelong Jehofa a otla kgoši+ ka lephera, ya ba molephera+ go fihlela letšatšing leo e hwilego ka lona, gomme ya dula ntlong ya yona ya ka thoko e sa fiwe mošomo.+ Ka nako yeo Jothama+ morwa wa kgoši o be a okametše ntlo ya kgoši, a ahlola+ setšhaba sa naga yeo.
6 Ge e le ditaba ka moka tša Asaria le tšohle tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Juda?
7 Mafelelong Asaria a robala le borakgolokhukhu+ ba gagwe, ba mmoloka le bona Motseng wa Dafida; Jothama morwa wa gagwe a buša legatong la gagwe.+
8 Ka ngwaga wa masometharo-seswai wa pušo ya Asaria+ kgoši ya Juda, Sakaria+ morwa wa Jeroboama e bile kgoši ya Isiraele kua Samaria ka dikgwedi tše tshelelago.
9 O ile a dira tše mpe mahlong a Jehofa, feela bjalo ka ge borakgolokhukhu ba gagwe ba dirile.+ Ga se a ka a tlogela dibe tša Jeroboama+ morwa wa Nebata, e lego tšeo ka tšona a dirilego gore Isiraele e dire sebe.+
10 Ke moka Shalume morwa wa Jabeshe a mo logela maanomabe+ a ba a mo hlasela+ kua Ibileama+ a mmolaya gomme a buša legatong la gagwe.
11 Ge e le ditaba ka moka tša Sakaria, šidile di ngwadilwe ka pukung+ ya ditaba tša mehleng ya dikgoši tša Isiraele.
12 Leo e be e le lentšu la Jehofa+ leo a ilego a le botša Jehu a re:+ “Barwa+ ba gago ba tla dula sedulong sa bogoši sa Isiraele go iša molokong wa bone.” Ke moka gwa ba bjalo.+
13 Ge e le Shalume morwa wa Jabeshe, yena e bile kgoši ngwageng wa masometharo-senyane wa pušo ya Usia+ kgoši ya Juda, gomme a buša kgwedi ka moka kua Samaria.+
14 Ke moka Menaheme+ morwa wa Gadi a rotogela Samaria a etšwa Thiritsa,+ a hlasela Shalume+ morwa wa Jabeshe moo Samaria gomme a mmolaya; a napa a buša legatong la gagwe.
15 Ge e le ditaba ka moka tša Shalume le maanomabe+ a gagwe ao a a logilego, šidile di ngwadilwe ka pukung ya ditaba tša mehleng ya dikgoši tša Isiraele.
16 Ya ba gona Menaheme a ilego Thifisa a etšwa Thiritsa, a hlasela yona le bohle bao ba lego go yona gotee le selete sa yona, ka ge e se ya ka ya mmulela. O ile a bula dimpa tša basadi ba yona ka moka ba baimana.+
17 Ka ngwaga wa masometharo-senyane+ wa pušo ya Asaria kgoši ya Juda, Menaheme morwa wa Gadi ya ba kgoši ya Isiraele ka nywaga e lesome kua Samaria.
18 O ile a dira tše mpe mahlong a Jehofa.+ Ga se a ka a tlogela dibe ka moka tša Jeroboama+ morwa wa Nebata, e lego tšeo ka tšona a dirilego gore Isiraele e dire sebe+ mehleng ka moka ya ge a sa phela.
19 Pule+ kgoši ya Asiria+ o ile a tla nageng. Ka gona Menaheme o ile a nea+ Pule ditalente* tše sekete (1 000) tša silifera+ gore a mo thuše go matlafatša taolo ya gagwe mmušong.+
20 Ka gona Menaheme a tliša silifera yeo a e tšerego go Baisiraele le go bagale ka moka, bona banna ba matla,+ gore a tle a nee kgoši ya Asiria dishekele tša silifera tše masomehlano bakeng sa monna yo mongwe le yo mongwe. Ka go re’alo kgoši ya Asiria ya boela morago gomme ya se dule moo nageng.
21 Ge e le ditaba ka moka tša Menaheme+ le tšohle tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Isiraele?
22 Mafelelong Menaheme a robala le borakgolokhukhu ba gagwe gomme Pekahia+ morwa wa gagwe a buša legatong la gagwe.
23 Ka ngwaga wa masomehlano wa pušo ya Asaria kgoši ya Juda, Pekahia morwa wa Menaheme e bile kgoši ya Isiraele kua Samaria ka nywaga e mebedi.+
24 O ile a dira tše mpe mahlong a Jehofa.+ Ga se a ka a tlogela dibe tša Jeroboama+ morwa wa Nebata, e lego tšeo ka tšona a dirilego gore Isiraele e dire sebe.+
25 Ke moka Peka+ morwa wa Remalia e lego mothuši+ wa molaodi wa gagwe wa madira a mo logela maanomabe+ gomme a mo hlasela kua Samaria ka sebong sa ntlo+ ya kgoši a na le Arigobo le Ariye, a thušwa ke banna ba masomehlano ba barwa ba Gileada. Ka gona o ile a mmolaya gomme a buša legatong la gagwe.
26 Ge e le ditaba ka moka tša Pekahia le tšohle tšeo a di dirilego, šidile di ngwadilwe ka pukung+ ya ditaba tša mehleng ya dikgoši tša Isiraele.
27 Ka ngwaga wa masomehlano-pedi wa pušo ya Asaria kgoši ya Juda, Peka+ morwa wa Remalia+ e bile kgoši ya Isiraele kua Samaria ka nywaga e masomepedi.
28 O ile a dira tše mpe mahlong a Jehofa.+ Ga se a ka a tlogela dibe tša Jeroboama+ morwa wa Nebata, e lego tšeo ka tšona a dirilego gore Isiraele e dire sebe.+
29 Mehleng ya Peka kgoši ya Isiraele, Tigilathe-pilesere+ kgoši ya Asiria+ o ile a tla gomme a thopa Ijoni,+ Abele-bethe-maaka,+ Janoa, Kedeshe,+ Hatsora,+ Gileada,+ Galilea+ le naga ka moka ya Nafutali,+ ke moka a iša batho ba tšona bothopša Asiria.+
30 Mafelelong Hoshea+ morwa wa Elaa o ile a logela Peka morwa wa Remalia maanomabe,+ a mo hlasela gomme a mmolaya;+ o ile a buša legatong la gagwe ngwageng wa masomepedi wa pušo ya Jothama+ morwa wa Usia.
31 Ge e le ditaba ka moka tša Peka le tšohle tšeo a di dirilego, šidile di ngwadilwe ka pukung+ ya ditaba tša mehleng ya dikgoši tša Isiraele.
32 Jothama+ morwa wa Usia+ kgoši ya Juda e bile kgoši ngwageng wa bobedi wa pušo ya Peka morwa wa Remalia kgoši ya Isiraele.
33 O be a na le nywaga e masomepedi-hlano ge a thoma go buša, gomme o bušitše Jerusalema ka nywaga e lesometshela. Leina la mmagwe e be e le Jerusha morwedi wa Tsadoko.+
34 O ile a dira tše di lokilego mahlong a Jehofa.+ A dira go ya ka tšohle tšeo Usia tatagwe a di dirilego.+
35 Mafelo a phagamego ona ga se a ka a fela. Setšhaba se be se sa dutše se dira dihlabelo le go thuntšha muši wa dihlabelo mafelong ao a phagamego.+ Ke yena a agilego kgoro ya ka godimo ya ntlo ya Jehofa.+
36 Ge e le ditaba ka moka tša Jothama, e lego tšeo a di dirilego, na ga di a ngwalwa ka pukung ya ditaba tša mehleng ya dikgoši tša Juda?+
37 Mehleng yeo Jehofa o ile a thoma go roma+ Retsini+ kgoši ya Siria le Peka+ morwa wa Remalia gore ba yo hlasela Juda.
38 Mafelelong Jothama a robala le borakgolokhukhu ba gagwe, gomme a bolokwa le bona Motseng wa Dafida rakgolokhukhu+ wa gagwe; ke moka Ahasi+ morwa wa gagwe a buša legatong la gagwe.
2 Dikgoši 15
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D15%26wtlocale%3DSE%26srcid=share⊂ject=Bala Beibele Inthaneteng